**PRAVILNIK**

**o testiranju na alkohol, droge i druga sredstva ovisnosti (opojnih droga i psihotropnih tvari) na radnom mjestu**

Temeljem članaka 58. i 59. Zakona o zaštiti na radu (NN 71/14, 118/14, 154/14, 94/18 i 96/18) te članka 63. stavka 1. točka 5. Statuta Gospodarske škole, Školski odbor na 30. sjednici, dana 6. ožujka 2019. godine, donosi

# P R A V I L N I K

**o testiranju na alkohol, droge i druga sredstva ovisnosti (opojnih droga i psihotropnih tvari) na radnom mjestu**

Članak 1.

Ovim pravilnikom utvrđuje se sustav za provedbu mjera zabrane zloupotrebe alkohola, droga ili drugih sredstava ovisnosti na mjestima rada u vrijeme rada, način utvrđivanja prisutnosti alkohola, droga ili drugih sredstava ovisnosti u tijelu, krvi ili drugim tjelesnim tekućinama (u daljnjem tekstu: testiranje) za vrijeme rada, postupanje sa osobama zatečenim na radnom mjestu pod utjecajem alkohola, droga ili drugih sredstava ovisnosti i mjere za rad pod utjecajem alkohola, droge i drugih zabranjenih supstanci.

Članak 2.

Svrha ovog Pravilnika je poduzimanje zakonom propisanih mjera zaštite imovine i radnika Poslodavca te otkrivanje i suzbijanje pojave alkoholizma i pojave ovisnosti o opojnim drogama i psihotropnim tvarima kod Poslodavca.

Članak 3.

 (1)Odredbe ovog Pravilnika odnose se na sve radnike Gospodarske škole i druge osobe koje po bilo kojoj osnovi rade u prostorijama i prostorima Gospodarske škole.

(2)Izrazi navedeni u ovom Pravilniku, a imaju rodno značenje, koriste se neutralno i odnose se jednako na muški i ženski rod.

Članak 4.

(1)Poslodavac je dužan upoznati radnika sa odredbama ovog Pravilnika prilikom zasnivanja radnog odnosa.

(2)Pravilnik je objavljen na web stranici škole te se smatra da je dostupan na uvid svim radnicima u svako vrijeme.

Članak 5.

Propisane mjere i postupci sastavni su dio sustava unapređivanja sigurnosti i zdravlja radnika, sprječavanja ozljeda na radu, profesionalnih bolesti i drugih bolesti u vezi s radom, a odnose se na:

* zabranu rada i dolaska na posao pod utjecajem alkohola
* zabranu unošenja i konzumacije alkoholnih pića na mjestu rada
* utvrđivanje postupka provjere alkoholiziranosti
* odgovorne osobe za provedbu mjera zabrane zloupotrebe alkoholnih pića
* zabranu provjere alkoholiziranosti
* obavještavanje radnika o štetnosti sredstava ovisnosti i njihovom utjecaju na radnu sposobnost
* suradnju ovlaštenika poslodavca sa stručnjakom zaštite na radu, specijalistom medicine rada i Povjerenikom radnika za zaštitu na radu
* mjere koje se provode nakon utvrđene alkoholiziranosti radnika.

**IZUZEĆA**

Članak 6.

(1)Poslodavac ne smije provjeravati je li pod utjecajem droge ili drugih sredstava ovisnosti (izuzev alkohola) radnik koji mu je predao potvrdu da se nalazi u programu liječenja, odvikavanja ili rehabilitacije od ovisnosti te u izvanbolničkom tretmanu liječenja od ovisnosti i da uzima supstitucijsku terapiju, ali može zatražiti ocjenu zdravstvene i psihofizičke sposobnosti toga radnika za obavljanje povjerenih mu poslova.

(2)Ocjenu zdravstvene i psihofizičke sposobnosti iz stavka 1. ovog članka daje specijalist medicine rada.

(3)Potvrdu da se radnik nalazi u programu liječenja, odvikavanja ili rehabilitacije od ovisnosti, odnosno u izvanbolničkom tretmanu liječenja od ovisnosti i da uzima supstitucijsku terapiju izdaje ustanova kod koje se provodi program.

**ZABRANA KORIŠTENJA ALKOHOLA, DROGA ILI DRUGIH SREDSTAVA OVISNOSTI NA RADNOM MJESTU**

Članak 7.

(1)Zabranjuje se unošenje i konzumiranje alkoholnih pića, droga ili drugih sredstava ovisnosti na mjestima rada.

(2)Radnik ne smije biti na radnom mjestu pod utjecajem alkohola, droga ili drugih sredstava ovisnosti niti ih smije unositi na mjesto rada.

(3)Radi osiguranja sigurnosti i zdravlja svih zaposlenih kao i očuvanja imovine, radnik je dužan pridržavati se zabrane rada pod utjecajem alkohola, droge i drugih zabranjenih supstanci. Postupanje radnika koje je suprotno navedenom smatra se postupkom koji ugrožava opću sigurnost i zdravlje radnika te imovinu poslodavca.

Članak 8.

(1)Pod pojmom alkohola smatra se bilo koja vrsta alkoholnog pića.

(2)Pod pojmom droge misli se na bilo koju tvar prirodnog ili umjetnog porijekla, uključujući psihotropne tvari, uvrštene u popis psihotropnih tvari ili droga, ili druge supstance koje imaju utjecaj na ponašanje i normalne psihofizičke karakteristike čovjeka.

Članak 9.

(1)Stanjem pod utjecajem alkohola smatra se stanje pri kojem izmjerena vrijednost alkohola u izdahnutom zraku iznosi više od 0,0 mg/l, odnosno više od 0,0 g/kg težine u krvi.

(2)Radnik koji je neposredno prije dolaska na rad ili u vrijeme dnevnog odmora ili tjednog odmora konzumirao alkoholna pića u količinama koja bi mogla rezultirati koncentracijom većom od utvrđene st. 1. ovog članka dužan se osobno ili telefonom javiti poslodavca i priopćiti mu razlog odustajanja od dolaska na posao.

(3)Stanje pod utjecajem droge je stanje koje se utvrdi odgovarajućim testiranjem, a pokazuje da osoba ima u tijelu nedozvoljenu ili zabranjenu drogu ili drugo sredstvo ovisnosti. Pozitivan preliminarni test mora se potvrditi potvrdnom metodom.

(4)Pokazatelji ponašanja u smislu ovog pravilnika su znaci koji ukazuju da je osoba pod utjecajem alkohola, droge ili drugih sredstva ovisnosti, u smislu promijenjenog ponašanja, djelovanja ili ponašanja koje odstupa od uobičajenog.

**TESTIRANJE**

Članak 10.

(1)Potrebu testiranja određuje poslodavac sa svrhom zaštite zdravlja i sigurnosti svih radnika.

(2)Testiranje se može zatražiti u tijeku radnog vremena, svakog radnog dana i u bilo kojoj radnoj sredini.

(3)Testiranje ne treba radniku unaprijed najaviti.

(4) Testiranje se provodi u slučaju sumnje da je radnik pod utjecajem alkohola ili drugih sredstava ovisnosti.

(5)Testiranje se provodi i u slučaju ozljede na radu, sumnje da je radnik pod utjecajem sredstava ovisnosti, neprimjerenog ponašanja koje može biti uzrokovano uzimanjem sredstava ovisnosti kao i u svim drugim okolnostima kada je to potrebno i primjereno.

Članak 11.

Ovlaštene osobe za provjeru alkoholiziranosti su osposobljeni ovlaštenici poslodavca.Ovlaštene osobe za testiranje alkoholiziranosti moraju biti posebno obučene za rukovanje instrumentom koji se koristi u provjeri.

Osim ovlaštene osobe u testiranju sudjeluje i svjedok koga odabere ovlaštena osoba koji svojim potpisom ovjerava postupak i rezultate provjere.

Članak 12.

 (1)Prisutnost alkohola u organizmu utvrđuje se instrumentom za otkrivanje prisutnosti alkohola u izdahnutom zraku-alkometrom. Alkometar mora udovoljavati mjeriteljskim zahtjevima propisanim *Pravilnikom o mjeriteljskim zahtjevima za uređaje kojima se mjeri udio etilnog alkohola u izdahu ispitanika (NN 118/99.)*

(2)Prisutnost droge u organizmu utvrđuje se preliminarnom metodom, a u slučaju pozitivnog testa potrebno je provesti potvrdnu metodu u ovlaštenoj ustanovi odmah nakon očitanja pozitivnog rezultata.

Članak 13.

(1)Utvrđivanje je li radnik pod utjecajem alkohola i drugih sredstava ovisnosti može obaviti:

- stručno osposobljena osoba poslodavca

- ovlašteni specijalist medicine rada

- zdravstvena ustanova s kojom poslodavac ima sklopljen ugovor

- i/ili stručno osposobljena osoba od strane ovlaštene ustanove ili tvrtke s kojom poslodavac sklopi ugovor za preliminarno testiranje.

(2)Utvrđivanje je li radnik pod utjecajem alkohola provodi se na mjestu rada radnika.

(3)Utvrđivanje je li radnik pod utjecajem drugih sredstava ovisnosti obavlja ovlaštena zdravstvena ustanova.

Članak 14.

(1) Prije početka testiranja radnik mora biti upoznat s postupkom testiranja.

(2)Testiranju mora biti nazočan:

- poslodavac i/ili ovlaštenik poslodavca koji vrši testiranje

- 1 radnik u svojstvu svjedoka

Postupku testiranja može biti nazočan i Povjerenik radnika za zaštitu na radu.

(3)Smatra se da je radnik pod utjecajem alkohola ako u krvi ima alkohola više od 0,0 g/kg, odnosno više od 0,0 miligrama u litri izdahnutog zraka.

Članak 15.

(1)O provedenom testiranju vodi se zapisnik koji sastavlja stručno osposobljena osoba koja vrši testiranje u najmanje dva primjerka od kojih 1 primjerak zadržava Poslodavac, a 1 primjerak dobiva radnik. Zapisnik potpisuje poslodavac i/ili ovlaštena osoba poslodavca, radnik i svjedok/svjedoci.

(2)Zapisnik o testiranju na prisutnost alkohola u organizmu na radnom mjestu sastavni je dio ovog Pravilnika (*Prilog 1*.).

Članak 16.

(1) Ako radnik odbije pristupiti testiranju, prema odredbama članka 59. Zakona o zaštiti na radu, smatra se da je u pijanom stanju, odnosno pod utjecajem droge ili drugih sredstava ovisnosti.

(2)Stručno osposobljena osoba obvezna je napisati zapisnik o činjenici da je radnik odbio testiranje.

(3)Da bi izbjegao daljnje postupke, radnik koji je odbio testiranje, može na svoj trošak izvršiti analizu tjelesnih tekućina na prisutnost alkohola, droge ili drugih zabranjenih tvari u ovlaštenoj zdravstvenoj ustanovi uz prisutnost ovlaštene osobe poslodavca odmah nakon odbijanja da pristupi testiranju.

(4)Odbijanje radnika da potpiše zapisnik ne utječe na valjanost zapisnika kao dokaznog materijala odnosno na vjerodostojnost dokaza.

(5) Na testiranje alkoholiziranosti može biti pozvan i radnik koji se nalazi u postupku liječenja, odvikavanja i rehabilitacije od ovisnosti u odgovarajućoj ustanovi.

**UDALJENJE S RADNOG MJESTA**

Članak 17.

(1)Poslodavac mora udaljiti s radnog mjesta radnika kod kojeg je utvrđeno prisutnost alkohola iznad 0,3 mg/l odnosno 0,3 g/kg težine u krvi, droge ili drugih sredstava ovisnosti u skladu s ovim Pravilnikom.

(2)Poslodavac mora udaljiti s radnog mjesta i radnika koji se odbije podvrći testiranju, a naročito ako mu ponašanje odstupa od uobičajenog.

Članak 18.

(1)Ukoliko radnik odbije napustiti radno mjesto poslodavac može koristiti usluge nadležne policijske postaje MUP-a.

(2)Vrijeme koje radnik provede izvan rada radi utvrđivanja kršenja zabrane iz ovog Pravilnika ne plaća se kao vrijeme provedeno na radu.

Članak 19.

(1)Poslodavac treba radniku, kojeg udaljuje s radnog mjesta, ponuditi siguran prijevoz do mjesta stanovanja (na trošak radnika) ili pozvati člana obitelji, a ako radnik to odbije poslodavac ne snosi krivnju za postupanje radnika nakon što napusti mjesto rada.

(2)Konkretno postupanje je sastavni dio zapisnika.

**MJERE**

Članak 20.

(1)Konzumiranjem alkohola ili drugih sredstava ovisnosti u tijeku rada, unošenjem istih u radne prostorije i prostore Poslodavca, odbijanjem alkotesta i testiranja na opojne droge i psihotropne tvari te u situaciji kada je zatečen na radnom mjestu u alkoholiziranom stanju ili u stanju pod utjecajem sredstava ovisnosti, a što je potvrđeno alkotestom i testiranjem na navedena sredstva ovisnosti, radnik čini osobito tešku povredu radne obveze.

(2)Na ozljede koje zadobije radnik prilikom rada pod utjecajem alkohola, droge ili drugih sredstava ovisnosti u svezi potraživanja, primjenjuju se odredbe *Zakona o obveznom zdravstvenom osiguranju* i *Pravilnika o pravima, uvjetima i načinu ostvarivanja prava iz obveznog zdravstvenog osiguranja u slučaju ozljede na radu i profesionalne bolesti.*

Članak 21.

(1)Radnik koji radeći pod utjecajem alkohola, droge ili nedozvoljenih tvari prouzroči štetu poslodavcu ili trećoj osobi mora tu štetu nadoknaditi.

(2)Poslodavac utvrđuje mjere – sankcije za radnika koji je prekršio zabranu rada pod utjecajem alkohola, droge, odnosno drugih zabranjenih tvari ovisno o okolnostima slučaja.

Članak 22.

(1)Radniku kojem se prilikom testiranja na prisutnost alkohola u organizmu utvrdi vrijednost alkohola u izdahnutom zraku viša od 0,0 mg/l (0,0 g/kg težine u krvi), izriče se mjera ovisno o stupnju alkoholiziranosti, sukladno utvrđenim stupnjevima alkoholiziranosti:

a) PRIPITO STANJE: od 0,3- 0,5 mg/l (od 0,3-0,5 g/kg težine u krvi)

b) PIJANO STANJE: 0,51 > mg/l (>0,51 g/kg težine u krvi)

(2)Mjere koje se mogu izreći radniku zbog utvrđene vrijednosti alkohola u izdahnutom zraku više od dozvoljene su:

za stupanj alkoholiziranosti - **pripito stanje**

I. povreda: usmena opomena uz savjetovanje radnika - privremeno udaljenje s mjesta rada.

II. povreda: pisano upozorenje na mogućnost otkaza ugovora o radu uz privremeno udaljavanje s mjesta rada.

III. povreda: pisano upozorenje na mogućnost otkaza ugovora o radu pri ponovnom kršenju zabrane uz privremeno udaljavanje s mjesta rada i savjetovanje radnika za obvezno liječenje.

IV. povreda: otkaz ugovora o radu.

za stupanj alkoholiziranosti - **pijano stanje**

I. povreda: pisano upozorenje na mogućnost otkaza ugovora o radu uz privremeno udaljavanje mjesta rada.

II. povreda: pisano upozorenje na mogućnost otkaza ugovora o radu pri ponovnom kršenju zabrane uz privremeno udaljavanje s mjesta rada i savjetovanje radnika za obvezno liječenje.

III. povreda: otkaz ugovora o radu.

Članak 23.

(1)Izrečene mjere se unose u dosje radnika, a izriče ih ravnatelj na temelju Zapisnika o ispitivanju na prisutnost alkohola, droge ili drugih sredstava ovisnosti, sukladno odredbama Zakona o radu i Zakona o zaštiti na radu.

Članak 24.

Ovaj Pravilnik stupa na snagu danom objave na oglasnoj ploči Gospodarske škole.

 Predsjednik Školskog odbora:

 Elvis Novak, dipl. ing.

Ovaj Pravilnik objavljen je 6. ožujka 2019. godine i stupio na snagu 6. ožujka 2019. godine.

 Ravnatelj:

Renato Vinko, mag. ing. traff

KLASA: 003-05/19-01/2

URBROJ: 2109-60-01-19-1

Čakovec, 6. ožujka 2019. godine

**PRILOG 1.**

**ZAPISNIK O ISPITIVANJU ALKOHOLIZIRANOSTI**

Ispitivanje je obavljeno na temelju odredaba članka 59. Zakona o zaštiti na radu

Ime i prezime ispitanika:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mjesto ispitivanja:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datum i vrijeme ispitivanja: \_\_\_.\_\_\_.20\_\_\_., \_\_\_.\_\_\_ sati.

**Radnik je upozoren na odredbe članka 59. Zakona o zaštiti na radu prema kojem će se, ako odbije provjeru, smatrati da je pod utjecajem alkohola.**

Radnik je: **PRISTUPIO PROVJERI** – **ODBIO PRISTUPITI PROVJERI**.

Prema izjavi radnika, radnik **JE UZIMAO**– **NIJE UZIMAO**alkoholna pića **PRIJE RADA** – **ZA VRIJEME RADA**

koja\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, vrijeme uzimanja\_\_\_\_\_\_\_\_\_ sati, u količini\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ili drugo\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

⮚Ispitanik **JE**– **NIJE**zatečen u konzumaciji alkohola te je provjera obavljena

15 minuta nakon konzumacije.

⮚Ispitanik **JE PUŠAČ**– **NIJE PUŠAČ**, pušio je prije \_\_\_\_\_\_ sati \_\_\_\_\_\_ minuta, **ZATEČEN DA PUŠI** te je provjera obavljena 10 minuta nakon pušenja.

Dane su upute o upotrebi alkometra \_\_\_\_\_\_\_\_\_\_\_\_\_\_\_\_\_\_\_\_\_\_\_, koji je upotrijebljen u \_\_\_.\_\_\_ sati.

Uvidom u alkometar utvrđena je količina alkohola od \_\_\_.\_\_\_ g/kg te se utvrđuje da ispitanik **JE**– **NIJE** pod utjecajem alkohola.

Ispitanik **PORIČE**– **NE PORIČE** da je pod utjecajem alkohola te **PRIHVAĆA**– **NE PRIHVAĆA** rezultat ispitivanja alkoholiziranosti.

Ispitaniku je priopćeno da **JE** – **NIJE** počinio povredu radne obaveze te da će zbog povrede biti poduzete mjere sukladno odredbama Zakona o radu i Pravilnika o testiranju na alkohol, droge i druga sredstva ovisnosti na radnom mjestu Gospodarske škole.

**Radniku, koji se udaljuje s radnog mjesta:**

**PONUĐEN JE SIGURAN PRIJEVOZ OD POSLODAVCA do mjesta stanovanja (na trošak radnika);**

⮚Radnik **JE ODBIO** – **JE PRIHVATIO**siguran prijevoz od poslodavca do mjesta stanovanja (na trošak radnika);

**POZVAN ČLAN OBITELJI**;

⮚Radnik **JE ODBIO** – **JE PRIHVATIO**pozivanje člana obitelji.

Napomena:

U Čakovcu, \_\_\_.\_\_\_. 20\_\_\_. godine.

|  |  |  |
| --- | --- | --- |
| Potpis ispitanika: | Svjedok: | Ispitivanje obavio: |